Document ID: 31978D0963

ΑΠΟΦΑΣΗ ΤΗΣ ΕΠΙΤΡΟΠΗΣ της 9ης Νοεμβρίου 1978 περί απορρίψεως του χαρακτηρισμού επιστημονικής συσκευής με την ονομασία "Watanabe linearcorder mark III, model WTR 331"
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 1798/75 του Συμβουλίου της 10ης Ιουλίου 1975 περί της ατελούς ως προς τους δασμούς του Κοινού Δασμολογίου εισαγωγής αντικειμένων εκπαιδευτικού, επιστημονικού ή μορφωτικού χαρακτήρα(1),
τον κανονισμό (ΕΟΚ) αριθ. 3195/75 της Επιτροπής της 2ας Δεκεμβρίου 1975 περί καθορισμού των διατάξεων εφαρμογής του κανονισμού (ΕΟΚ) αριθ. 1798/75(2), και ιδίως τα άρθρα 4 και 5,
Εκτιμώντας:
ότι, με επιστολή της 28ης Απριλίου 1978, η γαλλική κυβέρνηση ζήτησε από την Επιτροπή να θέσει σε λειτουργία τη διαδικασία που προβλέπεται από τα άρθρα 4 και 5 του κανονισμού (ΕΟΚ) αριθ. 3195/75 προς το σκοπό του χαρακτηρισμού της συσκευής με την ονομασία "Watanabe linearcorder mark III, model WTR 331" ως επιστημονικής συσκευής και, σ' αυτή την περίπτωση, εάν συσκευές ισοδύναμης επιστημονικής αξίας κατασκευάζονται επί του παρόντος στην Κοινότητα-
ότι, σύμφωνα με τις διατάξεις του άρθρου 4 παράγραφος 5 του κανονισμού (ΕΟΚ) αριθ. 3195/75, ομάδα εμπειρογνωμόνων, αποτελουμένη από εκπροσώπους όλων των Κρατών Μελών, συνήλθε στις 20 Οκτωβρίου 1978, στο πλαίσιο της Επιτροπής Τελωνειακών Ατελειών, προς το σκοπό εξετάσεως της προκειμένης περιπτώσεως-
ότι από αυτή την εξέταση προέκυψε ότι η εν λόγω συσκευή είναι ένας καταγραφέας με γραφική αποτύπωση που επιτρέπει κυρίως την καταγραφή βιολογικών σημάτων στο πλαίσιο εμπειρικών αναλύσεων και ερευνητικών εργασιών στους τομείς της συγκινήσεως και της δραστηριοποιήσεως-
ότι πρόκειται περί συσκευής πολλαπλών χρήσεων, η κυρία λειτουργία της οποίας είναι η εμφάνιση και η αποτύπωση αποτελεσμάτων ερεύνης ή επιστημονικών αναλύσεων- ότι δεν διαθέτει μόνη της αντικειμενικά χαρακτηριστικά που να την καθιστούν κατάλληλη ειδικά για καθαρή επιστημονική έρευνα και ότι η χρησιμοποίησή της σε ερευνητικούς σκοπούς δεν αρκεί, στη συγκεκριμένη περίπτωση, από μόνη της να προσδώσει σ' αυτήν το χαρακτήρα επιστημονικής συσκευής και ότι, ως εκ τούτου, δεν δύναται να θεωρείται ως επιστημονική συσκευή,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η συσκευή με την ονομασία "Watanabe linearcorder mark III, model WTR 331" δεν πρέπει να θεωρείται ως επιστημονική συσκευή.
Άρθρο 2
Η παρούσα απόφαση απευθύνεται στα Κράτη Μέλη.
Έγινε στις Βρυξέλλες, στις 9 Νοεμβρίου 1978.

Labels: 0
3
1